
תקנות הרופאים (כשירויות לבצע פעולות חריגות), התשס"א-2001.
		
		
		


תקנות הרופאים (כשירויות לבצע פעולות חריגות), התשס"א-2001

היו"ר דוד טל:

	בוקר טוב. אני מתכבד לפתוח את ישיבת ועדת העבודה, הרווחה והבריאות של הכנסת כשעל סדר היום תקנות הרופאים (כשירויות לבצע פעולות חריגות), התשס"א-2001. התקנות מונחות לפנינו. 

	מתי הושלמו התקנות הללו? 

שושנה ריבא:

	אתמול. הבטחנו לך שזה יהיה מוכן להיום בבוקר.

היו"ר דוד טל:

	כל הכבוד על הכושר, היכולת והיעילות של משרד הבריאות, אני רק יכול לברך. 

	האם יש כאן מישהו שלא ראה את התקנות או שיש לו איזשהן השגות, הסתייגויות, הבהרות, התנגדויות?

חלי ניסנהולץ:

	דיברתי עם עורכת-דין יורה קרנות ממשרד הבריאות והבנתי שההערה שלנו לגבי סעיף 12  היתה מקובלת עליה. קיבלתי עכשיו הודעה שלא. אם אפשר להבין מדוע. 

	לגבי סעיף 12 לתקנות אנחנו ביקשנו שני דברים. ראשית, בסעיף12(א)(1)(ב), במקום "נציג המועצה המדעית של הסתדרות הרופאים", לכתוב: נציג ההסתדרות הרפואית. 

	דבר נוסף – ביקשנו שבכל דיון על פעולה מסוימת, יהיה רופא חבר הסתדרות הרופאים, חבר האיגוד, שהוא מומחה באותו תחום.

היו"ר דוד טל:

	מדוע גברתי לא סבורה שיהיה נכון נציג המועצה המדעית? אני מבין שאתם רוצים לאפשר לכם את החופש, את הגמישות ואת התמרון את מי לשלוח, אבל אם אנחנו מדברים בעניין זה, האם זה לא נכון שמהסתדרות הרופאים יישלח אדם מהמועצה המדעית?

חלי ניסנהולץ:

	באופן עקרוני, יש את כל האיגודים של ההסתדרות הרפואית ששם נמצאים הרופאים המומחים וכמובן הם עובדים בשיתוף פעולה מלא לחלוטין עם המועצה המדעית שהיא גם של ההסתדרות הרפואית.

	אני חושבת שזה גם ימנע סרבול וזה יותר נכון לכתוב ההסתדרות הרפואית, כשכמובן נשלח רופא כך שהוא מתואם עם כל הגורמים ועם כל הגופים. 

ד"ר יצחק ברלוביץ':

	אנחנו רואים ביחידה או בכל התהליך תהליך בפירוש מקצועי, ולנו מאד חשוב שהנציגות תהיה אכן של המועצה המדעית, שזהו הגוף המקצועי היציג ושיש לו תפקידים סטטוטוריים.



היו"ר דוד טל:

	ד"ר ברלוביץ', תודה, אני מקבל את דעתך. אני חושב שזה נכון יותר. עם כל הכבוד להסתדרות הרפואית, זה נכון שמהמועצה המדעית יהיה נציג ואשר על כן, הבקשה הזאת של ההסתדרות  נדחית. 

	יש עוד הערות?

אורית יעקובסון:

	בוקר טוב. אורית יעקובסון משירותי בריאות כללית. סעיף 7(1) – הפעולה הרפואית מתבצעת במחלקה בבית חולים – היא לא צריכה להיות במחלקה מוכרת לצורך התמחות. במחלקה מוכרת, כפי שהוגדר קודם, זה לצורך התמחות. 

ד"ר יצחק ברלוביץ':

	לא. 

אורית יעקובסון:

	זה מופיע בהגדרות. אין קשר בין הכרה במחלקה להתמחות לצורך זה, לבין מחלקה שעובדים בה ומטפלים בחולים באופן רגיל. 

ד"ר יצחק ברלוביץ':

	צודקת. סליחה, טעות שלנו. 

היו"ר דוד טל:

	צודקת, אנחנו מקבלים את ההערה ומורידים את המילה "מוכרת".

אורית יעקובסון:

	בסעיף 7(2), בפסקה האחרונה – "בפיקוח רופא נוסף או אחות מוסמכת" – זה פשוט יהיה בלתי אפשרי. זה אומר שצריכים להיות בחדר שני רופאים ועוד אחות על מנת לבצע את הפעולה, ועוד אחות מתלמדת. זה בלתי יעיל. 

היו"ר דוד טל:

	מה את מציעה?

אורית יעקובסון:

	להוריד את המילה "נוסף". זה בפיקוח רופא. 

דוברים:

	זה נכון.

ד"ר יצחק ברלוביץ':

	צודקת. 

היו"ר דוד טל:

	אם כך, נוריד גם את זה.

ד"ר יצחק ברלוביץ':

	אבל מדובר רק על שלב ההשתלמות.

אורית יעקובסון:

	אפילו, אבל היא בפיקוח הרופא, היא לא לבד. 

ד"ר יצחק ברלוביץ':

צריך כאן שני רופאים. 

דבורה גורן:

	צריך שזה יהיה ישים. הרי הסיבה שאחות נמצאת והיא קיבלה את ההרשאה זה שאין שני רופאים בחדר.

אורית יעקובסון:

	אני מתנצלת, רק הבוקר קיבלתי את הנוסח. 

	סעיף 8(ג)(2) – אנחנו  מדברים על הרשאה אישית לביצוע פעולה חריגה בבית החולה. כשהיא מטעם קופת חולים – בידי המנהל הרפואי של מחוז הקופה שבו נמצא בית החולה – מצוין. 

	בהסכמת מנהל המרפאה בה מועסקת האחות – זה בלתי ישים לחלוטין, הקופה לא עובדת בצורה כזאת. מנהל מחוז, בניגוד למנהל בית חולים, לא חייב להיות רופא. למנהל המחוז יש מנהל רפואי שהוא למעשה קובע את המדיניות הרפואית במסגרת המחוז, ויש מנהל רפואי במינהלת. 

	אתה צריך לעבור ארבעה-חמישה אישורים.

ד"ר יצחק ברלוביץ':

	לא צריך ארבעה, אבל שניים כן.  

אורית יעקובסון:

	זה בידי המנהל הרפואי. 

ד"ר יצחק ברלוביץ':

	המנהל הרפואי, האחראי הרפואי. 

אורית יעקובסון:

	נכון. אז צריך להוריד את "בהסכמת מנהל המרפאה". זה מספיק, זו ביורוקרטיה מיותרת. 

היו"ר דוד טל:

	גברתי, מסכים. אנחנו מוחקים את "בהסכמת מנהל המרפאה בה מועסקת האחות".

אורית יעקובסון:

	סעיף 9(ג) –היות שיש מעט מאד פעולות חריגות לאחיות מעשיות – מדובר כאן על פעולות חריגות לאחיות מעשיות – ואם מדובר כאן על לקיחת דגימות דם, זו פעולה שאנחנו בקופות מבצעים אותה  במסות. זו פעולה שלא יכולה כמעט לגרום לשום נזק, כשאני מדברת על לקיחת דגימת דם רוטינית. 

	לכן, אני מבקשת את ההרשאות לתת לנו לתוקף של יותר מאשר שנה, כי הניירת שאנחנו צריכים כל פעם לחדש, כרוטינה, היא פשוט מיותרת. 

ד"ר יצחק ברלוביץ':

	כמה זמן את רוצה?

אורית יעקובסון:

	הייתי נותנת שלוש שנים. 

שושנה ריבא:

	ההיתר לאחיות מעשיות ניתן בעיקר במקומות שאין אחיות מוסמכות כשלב ביניים, ואורית מדברת כאן על משהו כשלב קבע. 

	לכן, אנחנו גם הגבלנו זאת לשנה מתוך מחשבה שהאחיות הראשיות של המרפאה או של המחוז יעשו את כל המאמץ באמת להחליף באותם תפקידים את האחיות המעשיות והאחיות המוסמכות כי זה הבסיס של התפקיד. 

	זו ברירת מחדל לתת לאחיות מעשיות היתרים חריגים. 

ד"ר יצחק ברלוביץ':

	שנתיים. 

אורית יעקובסון:

	שנתיים – בסדר – יותר טוב משנה.

היו"ר דוד טל:

	תיקנו לשנתיים. 

אורית יעקובסון:

	תודה. 

שירלי אברמי:

	שנתיים ושנתיים? כתוב: "... תוקפה לשנה... וניתן להאריכה לתקופות נוספות שלא יעלו על שנה". האם להאריכה גם בשנתיים?
שושנה ריבא:

	שנתיים ושנתיים. 

אורית יעקובסון:

	נקודה אחרונה – אני חוזרת לאותה נקודה שעלתה קודם באשר להרכב הוועדה  המייעצת, סעיף 12. מבחינת האיזונים, אני מבקשת להכניס את נציגת איגוד האחיות פנימה. 

היו"ר דוד טל:

	האם יש כאן נציגה של איגוד האחיות? 

קריאות:

	לא.

היו"ר דוד טל:

	למה? זה לא חשוב להן? 

שושנה ריבא:

	היתה מחשבה שזו בעצם ועדה של רופאים, זאת לא ועדה של אחיות כי הוועדה עוסקת בהאצלה של פעולות מרופאים לאחיות. 

	התפקיד שלי כאחות בוועדה זה בעצם לבדוק האם האחיות מסוגלות לקבל על עצמן והאם זה מתאים לתפקידן, כך שהנושא של האיגוד המקצועי נשקל, זה לא שהוא התפספס.

אורית יעקובסון:

	לכן אני מדברת על האיגוד המקצועי. 

היו"ר דוד טל:

	יש לנו כאן שלוש אחיות, נכון? 

אורית יעקובסון:

	לא, אבל יש אחות ראשית במשרד הבריאות שזו גברת ריבא, אחות מוסמכת זה מטעם משרד הבריאות. יש אחות מוסמכת נציגת הסיעוד בבתי חולים ומטעם הקהילה, זאת אומרת מישהו שמייצג פרופסיונלית או אמור לייצג את המקצוע או את האיגוד – לא נמצא כאן. 

ד"ר יצחק ברלוביץ':

	אם שמת לב, זאת הסיבה שאנחנו לא רצינו את ההסתדרות הרפואית, אלא את המדעית. 

היו"ר דוד טל:

	אנחנו נשאיר את הדברים כפי שהם. 




אריק שינוול:

	אריק שינוול מאיגוד הניאונטולוגים – פגים ותינוקות. כיוון שלא הייתי בדיונים קודמים, אני מקווה שאני לא חוזר על נושא שכבר דנו עליו. 

היו"ר דוד טל:

	מישהו מטעמך היה בדיון הקודם?

אריק שינוול:

	כן. בתוספת השנייה - במיילדות וסיעוד אונקולוגי מופיע ב- (1) וב- (2) הוצאת קו עורקי ושאיבת דם מקו עורקי פתוח. 

	משום מה, למרות שאותן הפעולות נעשות בכל פגיה, שתי הפעולות האלה לא מופיעות ברשימה. 

ד"ר יצחק ברלוביץ':

	אחות של ניאונטולוגית שעובדת אצלך – אם היא קיבלה את ההכשרה – יכולה לעשות זאת בלי לקבל אישור מיוחד. 

שושנה ריבא:

	וזה סוכם עם הר"י.

פיני הלפרין:

	פיני הלפרין מהר"י. טכנית – להגדרה האחרונה בסעיף ההגדרות, בסעיף 1 – "רופא מומחה" – ראשית, יש שגיאת כתיב, כתוב פעמיים מומחה. שנית, יש כאן לכאורה סתירה במשפט. כתוב: "רופא מורשה בעל תואר מומחה... לרבות שעבר בחינת שלב א'".

	בחינת שלב א' היא חלק אינטגרלי מקבלת המומחה. אתה לא יכול לקבל ללא זה.

אילנה מישר:

	אני הבנתי שזה לרבות מי שעבר שלב א'.

דוברת:

שעדיין לא מומחה.

היו"ר דוד טל:

	ד"ר ברלוביץ', למה הכוונה?

ד"ר יצחק ברלוביץ':

	הכוונה היתה כאן להקל והיתה מחשבה שמאחר שאנחנו מדברים במצבים שלא תמיד יש רופא מומחה – נניח במחלקות מסוימות כמו בחדרי מיון, שבהם בעצם מי שמפעיל את חדר המיון אלה רופאים שהם לפחות כאלה שעברו שלב א' או קיבלו אישור מיוחד – אנחנו רוצים לאפשר אותן פעולות חריגות.

פיני הלפרין:

	צריך  להגיד "מורשה" במקום "מומחה".

ד"ר יצחק ברלוביץ':

	לא. לכן אנחנו מגדירים אותו ספציפית לתקנות האלה, זה לא שאנחנו מגדירים מחדש מה זה רופא מומחה, אחרת היינו שולחים אותם לתקנות המומחים. 

	כאן אנחנו קובעים הגדרה ספציפית שאומרת שזה רופא מומחה, או מישהו שסיים שלב א' והוא בהכשרה מסוימת – וזה מכסה את כל הסיטואציות. 

היו"ר דוד טל:

	אשר על כן, לאחר שכולם קראו את כל התקנות, עברו על כל הסעיפים ותוקנו כל ההסתייגויות והבקשות, אנחנו מאשרים את תקנות הרופאים (כשירויות לבצע פעולות חריגות), התשס"א-2001.

אילנה מישר:

	סליחה – אתמול, בבדיקה של הרגע האחרון, רצינו לבקש מהוועדה גם אישור לפי סעיף 2(ב) לחוק העונשין, לייתר זהירות, במידה שיש כאן פן פלילי עונשי. 

היו"ר דוד טל:

	לא ברור לי. 

	היועצת המשפטית. 

ג'ודי וסרמן:

	כן. יש צורך באישור ועדה שיש השלכות עונשיות לעניין. בדרך כלל כותבים זאת ברישה של הסעיף – היא מבקשת אישור של הוועדה לכלול זאת כאן – אם יש פן עונשי לעניין. 

היו"ר דוד טל:

	ג'ודי, יש לך התנגדות? 

ג'ודי וסרמן:

	לא. 

היו"ר דוד טל:

	אם כך, אנחנו נוסיף את התוספת הזאת.

	תודה רבה לכם, אנחנו מאשרים את תקנות הרופאים (כשירויות לבצע פעולות חריגות), התשס"א-2001.

ד"ר יצחק ברלוביץ':

	תודה רבה לך. 

שושנה ריבא:

	אני רוצה להגיד לך תודה רבה מיוחדת. 

היו"ר דוד טל:

	תודה, הישיבה נעולה.



הישיבה ננעלה בשעה 10:00.






